4189 Onbeskryflike gawe - Forum 2.0 - jimileroux.com
4189 Onbeskryflike gawe
Posted by Wykus Louw on March 18, 2020 at 8:31am in Padlangs oordenkings
15 Aan God die dank vir sy onbeskryflike gawe. 2 Kor. 9:15 BDV
Paulus reël hier 'n kollekte vir die arm gelowiges in Judea. Hy sê die Korintiërs moet solank elke week iets eenkant sit. Hulle moenie te karig saai nie, dan sal hulle ook karig maai! As hy kom, sal hy reël dat hulle geskenk – hulle "gawe" – Jerusalem toe vervoer word. Hy sê vir hulle baie dankie vir hulle vrygewigheid en sluit dan af deur God te dank vir SY geskenk aan ons, SY "onbeskryflike gawe". Ons moet altyd verstaan dat wat ons ook al gee gering is in vergelyking met wat ons ontvang het. Om terug te hou vanuit dit wat ons so genadiglik gekry het, is blote ondankbaarheid.
Let egter op dat Paulus vir Jesus en sy evangelie 'n "onbeskryflike" gawe noem. Paulus verstaan goed dat ons, wat God en die geestelike dinge betref, voor 'n misterie stuit. Ons klein verstand kan God nooit omvat nie! Moenie probeer om God te veel te verduidelik nie. Probeer eerder om Hom te vertrou, te gehoorsaam en te eer. Dis genoeg!
Hemelse Vader, dis onmoontlik om U ten volle te begryp, want U is te groot vir enige mens se verstand. Ons kan net verstaan wat U vir ons laat verstaan. Help my om nie vermetel te wees as ek vir ander probeer verduidelik hoe U is of wat U doen nie. Help my om eerder te doen wat U vra. Amen.